《虞美人 其一 平原君生前小诗有“落花小院夕阳黄”之句，词旨凄婉，惜全首缺落，借填二词，以志哀悼》
清代·王策

恼春心事消魂景。并入香奁咏。落花小院夕阳黄。谱得晚窗风致恁凄凉。

杜兰香去新篇少。燕子东风老。谁传七字向残笺。赚我梦中吟了十多年。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。